
REPUBLIKA HRVATSKA 
Općinski sud u Osijeku 
31000  Osijek
 Europska avenija 7
                                                                                   Poslovni broj: P Ob-339/2024-34
 

U  I M E  R E P U B L I K E  H R V A T S K E

P R E S U D A

 
 Općinski sud u Osijeku, po sutkinji Jadranki Oroz, u pravnoj stvari tužitelja D. T., OIB: …, iz Č., …, zastupan po pun. I. K. R., odvjetnici u OD …, protiv tuženice I. Z., OIB: …, iz Z., …, uz sudjelovanje mlt. E. T., OIB: …, zastupana po posebnoj skrbnici D. V., dipl. iur., Centra za posebno skrbništvo, Podružnica O., radi izmjene odluke o ostvarivanju osobnih odnosa mlt. djeteta s ocem, nakon održane i zaključene glavne rasprave na kojoj je javnost bila isključena, dana 4. rujna 2026. godine, u prisutnosti tužitelja, a u odsutnosti tuženice i posebne skrbnice mlt. djeteta, a objavljene dana 15. listopada 2026. godine, 

p r e s u d i o  j e


I. Mijenja se  sudska nagodba sklopljena u predmetu Općinskog suda u Osijeku, poslovni broj  … dana 15. siječnja 2021. na način:

      -  zajedničko mlt. dijete stranaka E. T., OIB: …, rođ. 10.11.2014. će i dalje stanovati s ocem D. T., OIB: …, na njegovoj adresi stanovanja u Čepinu, …, koji će i dalje samostalno ostvarivati roditeljsku skrb nad mlt. djetetom E. T.,

       - mlt. dijete E. T., OIB: …, će ostvarivati osobne odnose s majkom I. Z., OIB: …, jednom mjesečno na području O. po dolasku majke u O. u trajanju od tri do četiri sata, ili i više od toga sukladno želji i mogućnosti djeteta, bez mogućnosti noćenja, na način da će majka preuzeti mlt. dijete na adresi stanovanja oca, te će mlt. dijete po završetku susreta vratiti na adresu oca, a ukoliko majka ima mogućnosti ostvarivat će osobne odnose s mlt. E. dva puta mjesečno u trajanju tri do četiri sata, ili i više od toga sukladno želji i mogućnosti djeteta, bez mogućnosti noćenja, sa preuzimanjem i vraćanjem mlt. djeteta na adresi oca, s tim što je majka dužna pravovremeno, a najmanje dva dana unaprijed, obavijestiti oca o terminu dolaska u O. i vremenu preuzimanja mlt. djeteta kao i vremenu povratka djeteta na adresu oca, kao i putem telefona ili video poziva svakog utorka, četvrtka i subote u trajanju od najmanje petnaest minuta između 19:30 i 20:00 sati.
         
         -  roditelji su dužni međusobno surađivati u pitanjima koja se odnose na dijete, te pravovremeno i potpuno razmjenjivati informacije važne za djetetovo zdravlje, odgoj obrazovanje i cjelokupnu dobrobit. 

II.       Svaka stranka snosi svoj trošak postupka.
Obrazloženje


1. Tužitelj je po pun. dana 2. kolovoza 2024. podnio tužbu protiv tuženice radi izmjene odluke o ostvarivanju osobnih odnosa mlt. djeteta s majkom. Navodi da Presudom Općinskog suda u Osijeku broj: … od ... razveden je brak sklopljen između parničnih stranaka, a prema navedenoj presudi mlt. E. T. povjerava se na čuvanje i odgoj majci I. T. s kojom će živjeti uz obvezu oca da doprinosi njenom uzdržavanju. Dana 13. veljače 2018.g. mijenja se Presuda Općinskog suda u Osijeku broj… od ... na način da će mlt. E. T. stanovati sa svojim ocem D. T. na adresi u O., …, te da će odnose sa svojom majkom mlt E. T. održavati kako je to pobliže opisano izrekom presude br', ... Nadalje pred Općinskim sudom u Osijeku u parničnom predmetu koji se vodio pod brojem: … parnične stranke su sklopile sudsku nagodbu na način da se mijenja Presuda Općinskog suda u Osijeku broj: … od ...g. u dijelu koji se odnosi na način ostvarivanja roditeljske skrbi tako Sto će ubuduće otac mlt. E. T. OIB: … samostalno ostvarivati roditeljsku skrb kao i u bitnim osobnim pravima djeteta koja se odnose na promjenu djetetovog osobnog imena, promjenu prebivališta odnosno boravišta djeteta. Takvom presudom sudskom nagodbom utvrđeno je da će tuženica s mlt. djetetom ostvarivati osobne odnose svakog drugog vikenda od petka u 16:00h do nedjelje u 19:00h i utorkom, i četvrtkom od 16:00h do 19:00h na način da će ju tuženica preuzimati u vrtiću. Također, tužitelj je podnio zahtjev Hrvatskom zavodu za socijalni rad dana 20.1.2023. radi provođenja obveznog savjetovanja te je Hrvatski zavod za socijalni rad dao mišljenje. Naime, tuženica je preselila u Grad Z. gdje trenutno boravi s novim partnerom te je sada otežano ostvarivanje osobnih odnosa između mlt. E. i tuženice kao majke. Također, tužitelju predstavlja veliki financijski trošak voziti mlt. E. u Z. kako bi tuženica ostvarila osobne odnose s mlt. E. Dakle, tuženica svojom voljom preselila u Z. pa sukladno tome ukoliko želi ostvarivati osobne odnose s mlt. E., treba doći po nju u O. ili doći u O. i provesti određeno vrijeme s mlt. E. 

2. Radi zaštite prava i interesa mlt. djeteta E. T. imenovan joj je poseban skrbnik u osobi D. V., dipl. iur. Centra za posebno skrbništvo, Podružnica O.,  rješenjem  ovog suda … od ..., a sukladno članku 240. stavak 1. točka 2, te članka 487. Obiteljskog zakona („Narodne novine“ broj:103/15, 98/19, 47/20, 49/23 i 156/23 - dalje: ObZ-a). 

3. Kako bi utvrdio odlučne činjenice sud je proveo dokaze uvidom i čitanjem: dokumentacija i isprave priložene spisu, izvješće o obiteljskim imovinskim, socioekonomskim prilikama za I. Z. HZSR, PU … od 30.9.2025. (str. 70-75 spisa), mišljenje stručnog tima HZSR, PU O. od 6.8.2026. (str. 108-111 spisa), podnesak posebne skrbnice od 20.8.2026. (str. 112-113 spisa), sudska nagodba … od ...

4. Na ročištu održanom 20. studenoga 2024. saslušani tužitelj je iskazao da je sa tuženicom bio u braku u kojem je rođeno zajedničko dijete mlt. E. T. (r. ...), koji  brak je razveden presudom suda u 2016.g., kojom je određeno da će mlt. dijete živjeti s majkom, a sa njim ostvarivati osobne odnose, on je bio obvezan plaćati uzdržavanje za dijete, međutim, ta odluka je trajala vrlo kratko, odnosno dijete je ubrzo došlo živjeti sa njim, a uz suglasnost majke, koja je od razvoda braka promijenila više adresa stanovanja, imala je više brakova i izvanbračnih zajednica iz kojih ima troje mlt. djece. Zadnjom sudskom odlukom određeno je da će mlt. E. ostvarivati osobne odnose svakog drugog vikenda od petka u 16 sati s pravom majke da dijete preuzme iz vrtića, pa do nedjelje u 19 sati, te utorkom i četvrtkom od 16 do 19 sati, tako što će majka dolaziti po dijete u vrtić u 16 sati i preuzeti ju do 19 sati. Međutim, majka se nije pridržavala sudske odluke niti je ostvarivala osobne odnose na način kako je to navedeno, nego je sama odlučivala kada će doći i kada će vidjeti dijete. Mlt. E. je sada 4. razred OŠ i na proljetnim praznicima je bila kod majke u Z. na način da je majka došla po dijete na adresu na kojoj stanuje sa njim u Č., i on je nakon 7 dana otišao po dijete u Z. Zadnji puta je majka vidjela mlt. E. prije dva mjeseca kada je majka došla na njegovu kućnu adresu i provela oko 2 sata sa djetetom, dok se telefonom čuju jednom do dva puta mjesečno ili majka nazove dijete ili dijete nazove majku, ali putem njegova mobitela. Kada je mlt. E. zadnji puta bila kod majke u Z. svjedočila je nasilju i to između majke i njezinog sadašnjeg supruga kada je intervenirala i policija i tom prilikom su četvero mlt. djece od njezina supruga izdvojena iz njihove obitelji od strane nadležnog HZZSR, PU, mislim da je tom prilikom izdvojeno i njezino dijete koje je povjereno ocu na stanovanje. Tada ga je I. nazvala da dođe po mlt. E. koja je bila uplašena, kada se vratila nazad u Č., nije mogla spavati i nije mogla normalno funkcionirati. Navodi da je majka prije 2.g. protiv njega podnijela kaznenu prijavu radi sprječavanja ostvarivanja osobnih odnosa majke s djetetom, prema pravomoćnoj sudskoj odluci, a za koje kazneno djelo je i pravomoćno uvjetno osuđen. Zbog svih navedenih razloga je i pokrenuo ovaj postupak, a kako bi se osobni odnosi između mlt. djeteta i majke odvijali u O., a ne u Z. kako je to do sada bilo u kućanstvu majke, odnosno da se osobni odnosi mlt. djeteta i majke odvijaju prema prijedlogu nadležnog HZZSR.

5.   Na ročištu održanom 20. ožujka 2025. tužitelj navodi da je suglasan sa prijedlogom stručnog tima PU Osijek o načinu ostvarivanja osobnih odnosa mlt. djeteta sa majkom. 

5.1.   Tuženica navodi da nakon što je upoznata sa mišljenjem i prijedlogom stručnog tima PU O. sa istim nije suglasna, te predlaže ostvarivanje osobnih odnosa sa mlt. E. na način da svaki drugi vikend preuzme dijete na adresi stanovanja oca petkom u 17,00 sati do nedjelje u 19,00 sati kada će mlt. dijete vratiti na adresu oca, a s obzirom da živi u Z. predlaže da prvi vikend ona preuzme dijete i vrati dijete na adresu oca, a slijedeći da otac dovede dijete i dođe po dijete na njezinu adresu stanovanja o svom trošku, a sve sukladno njihovom međusobnom dogovoru. 

5.2.    Tužitelj se protivi ovom prijedlogu tuženice iz razloga što je na opisani način do sada dogovoreno da će se ostvarivati osobni odnosi majke i djeteta, ali upravo zbog nepoštivanja dogovora od strane majke, koja nije dolazila po dijete nego je on svaki puta odvozio dijete u Z. i odlazio po dijete, a osobni odnosi su se prestali ostvarivati jer majka ne dolazi po dijete. 
 
5.3.       Na istom ročištu saslušan tuženica je iskazala da je sa tužiteljem bila u braku u kojem je rođeno zajedničko dijete mlt. E. T. (r. ...), koji  brak je razveden presudom suda u 2016.g., a zadnjom sudskom odlukom suda dijete je povjereno na stanovanje ocu uz ostvarivanje osobnih odnosa sa njom svakog drugog vikenda od petka u 16,00 sati do nedjelje u 19,00 sati gdje je dijete preuzimala i vraćala na adresu oca. U dogovoru sa ocem djeteta, ovdje tužiteljem, E. je prošle godine u travnju bila kod nje u Z. i tom prilikom se dogodio incident između nje i partnera, a kojem događaju je bila prisutna i mlt. E. kao i partnerovih četvero mlt. djece i njenih dvoje djece, kada je intervenirala policija, pozvan je otac da preuzme mlt. E. i od tada E. nije dolazila kod nje u Z. Navodi da i sada živi sa istim partnerom B. T. sa njegovih četvero mlt. djece i njezinim djetetom u dobi od 7 godina, a koji je 2019.g. izdvojen iz njene obitelji na 30 dana nakon čega je dijete vraćeno u njenu obitelj i od tada živi sa njom i ona ostvaruje samostalnu roditeljsku skrb nad mlt. S. Smatra da bi mlt. E. trebala ponovno dolaziti kod mene u Z. i to svakog drugog vikenda kako je uvodno i predložila, a također predlaže da provodi sa njom i ljetne i zimske praznike i to ljetne 30 dana u kontinuitetu u mjesecu kolovozu i pola zimskih praznika u kontinuitetu kao i svaki drugi Božić i Uskrs, kao i djetetov rođendan svake druge kalendarske godine, odnosno naizmjenično kod nje i oca. Navodi da do sada nije dobila poziv od strane nadležnog Zavoda, a po dobivenom pozivu će se odazvati, a i sama će kontaktirati sa socijalnom radnicom Irenom Meštrović HZZSR PU M. u svezi ovog postupka.  

6.    Sudskom nagodbom u predmetu Općinskog suda u Osijeku broj … od ... mijenja se presuda ovoga suda … od ... u dijelu koji se odnosi na način ostvarivanja roditeljske skrbi tako što će ubuduće otac mlt. E. T., OIB: … D. T. iz Č., …, OIB: … samostalno ostvarivati roditeljsku skrb, kao i u bitnim osobnim pravima djeteta koja se odnose na promjenu djetetovog osobnog imena, promjenu prebivališta, odnosno boravišta djeteta i izbor ili promjenu vjerske pripadnosti, te samostalno odlučivati o upisu mlt. djeteta u vrtić ili školu kao i donositi samostalno odluke o njezinom liječenju, te i u dijelu o osobnim odnosima tako što će se osobni odnosi mlt. djeteta sa majkom I. J. iz O., …, OIB: … odvijati svakog drugog vikenda od petka u 16,00 sati s pravom majke da dijete preuzme iz vrtića pa do nedjelje u 19,00 sati i u dijelu osobnih odnosa majke sa djetetom utorkom i četvrtkom od 16,00 do 19,00 sati tako što će majka dolaziti po dijete u vrtić u 16,00 sati preuzeti ju i boraviti s njom do 19,00 sati.

7.   Iz izvješća HZSR, PU D. od 30.9.2025. utvrđeno je da majka I. Z. sklapala tri zajednice, u kojima je rođeno troje djece, iz zajednice sa D. T. ima kćer mlt. E. T. (r. ...), koja je povjerena ocu na svakodnevnu brigu i skrb, dok iz izvanbračne zajednice sa M. K. ima kćer mlt. L. K. (r. ...) koja je povjerena ocu, te iz bračne zajednice sa A. J. ima jedno dijete mlt. S. J. (rođ. ...) koji stanuje sa njom i borave u Z. sa njezinim partnerom B. T., da su im u više navrata izricane mjere obiteljsko-pravne zaštite iz nadležnosti HZSR, a nakon počinjenog nasilja u obitelji počinjenog od strane partnera B. prema I. u nazočnosti mlt. djece M., L. i D. T., S. J. i E. T., koja je bila u posjetu majci 4.4.2024., izrečena je žurna mjera izdvajanja mlt. djece T. iz obitelji, te je četvero djece od tada smješteno u ustanove socijalne skrbi obzirom da bi povratkom u obitelj njihova sigurnost bila ugrožena. U razgovoru sa majkom saznaje se kako mlt. E. nije vidjela od Uskrsa  2024., kako je s njom razgovarala video pozivom 4. kolovoza 2025., kako joj otac D. ne dopušta kontakte. Navodi kako su ona i partner B. završili psihosocijalni tretman individualno, ali i zajedno u udruzi D., naglašava kako želi biti sa mlt. E., jer su vrlo povezane, da redovito kontaktira oca D., kako bi se informirala o djetetu, no on ne odgovara na telefonske pozive i poruke uz izgovore o zauzetosti, da je otac D. prethodno blokirao njezin broj na djetetovom mobitelu, navodi da se redovito informira o E. školovanju i održava kontakt s njezinom učiteljicom, opisuje kako sada u njezinom obiteljskom domu vlada skladan odnos, među članovima kućanstva, ona partner B. i mlt. S. se dobro slažu, i dalje odlazi na individualno savjetovanje, a zajedno s partnerom planira se uključiti u Udrugu …, ostaje pri svome prijedlogu da osobne odnose s mlt. E. ostvaruje svaki drugi vikend u mjesecu, pri čemu bi prvi vikend u mjesecu ona preuzela dijete i vratila ga na adresu stanovanja oca, a drugi vikend bi spomenute troškove preuzeo otac. 

8.   Iz mišljenja stručnog tima HZSR, PU O. od 7. kolovoza 2026. u bitnome je utvrđeno kako mlt. E. stanuje sa ocem D. u kući u njegovom vlasništvu, aktualno je završila 5. razred Osnovne škole u Č., ostvaruje vrlo dobar do odličan uspjeh, ranije je bila uključena u savjetovanje pri Centru za zdravstvenu zaštitu mentalnog zdravlja, prevenciju i izvanbolničko liječenje ovisnosti, trenutno nije uključena u nikakav oblik savjetovanja. Prema navodima oca mlt. E. je samostalna, pristojna i poslušna, zainteresirana je za uključivanje u pojedine aktivnosti u održavanju kućanstva, njena zaduženja su usisavanje kuće, pospremanje stvari iza sebe, hranjenje kućnih ljubimaca, on kuha, a često njegova majka skuha ručak koji on preuzme nakon posla, E. odlazi i kod bake, na kreativni način pokušavaju izbaciti neugodne emocije, pa je potiče na crtanje, fotografiranje ili sviranje gitare, te odlazi na treninge košarke u školsku dvoranu, bila je povezana sa njegovom bivšom suprugom S. i njenom kćerkom, te smatra kako je dobro podnijela njihov razvod. Otac navodi kako su se osobni odnosi E. sa majkom tijekom godina rijetko odvijali dosljedno, a nakon preseljenja majke u Z., osobni odnosi bi se odvijali uglavnom kada bi on dijete odvozio kod majke i dolazio po nju, posljednji puta je boravila kod majke u Z. za Uskrsne praznike 2024., kada je prisustvovala počinjenom fizičkom nasilju od strane majčina partnera B. T., pa kako dijete ne bi i nadalje doživljavala slična iskustva, predlaže da majka ostvaruje osobne odnose s mlt. E. isključivo na području O., bez mogućnosti odvođenja u Z. i bez mogućnosti ostvarivanja osobnih odnosa na duži period u kontinuitetu. Ističe kako je predložio majci djeteta da može doći vidjeti E. kada dolazi u O., međutim, nije dolazila unatoč što je zbog sudskih ročišta dolazila u O., mlt. E. ima vlastiti mobitel i s majkom se pretežno čuje kada ona nazove majku, kako majka nikada nije doprinosila za uzdržavanje mlt. E., iako joj je sudskom odlukom određen iznos od 800 kn mjesečno za uzdržavanje mlt. E., navodi kako on ne razmjenjuje informacije sa majkom o djetetu, jer je potpuno isključena iz djetetova života, a majka bi ga ponekad znala pitati za mlt. E. kada bi vidjela nešto u e-dnevniku.  Stručni tim je obavio razgovor i s mlt. E., koja je sudjelovala u razgovoru i odgovarala na postavljena pitanja, stabilnog raspoloženja, s tim da se uočava kako joj je teže razgovarati o majci, stječe se dojam kako ima izgrađen odnos s ocem D., koji je primarna figura u njenom odrastanju i prema kojem izražava povjerenje, zajedničko provedeno vrijeme s ocem percipira kvalitetnim, te istovremeno izražava ambivalentan stav i emocije prema majci, kako postoji želja za učestalim kontaktima s majkom, percepcija majke kao osobe koja je prema njoj draga i voli je, ali je prisutno i razočaranju u određene majčine postupke, pa unatoč tome što joj majka nedostaje i želji da češće ostvaruje osobne odnose s majkom, u određenoj mjeri se priviknula na aktualnu situaciju i ne kontinuirane kontakte s majkom, s ocem razgovara o problemima koje je muče, a ponekad ne često razgovara i o majci, stječe se dojam kako otac povremeno izlaže dijete informacijama o majci koje nisu u skladu s njenom dobi. Mlt. E. je viđenja kako se situacija kod majke malo smirila u odnosu na ranije, usprkos toga što tata kaže da nije, te navodi kako bi željela da situacija s mamom i B. bude u redu kako bi ona mogla posjećivati mamu. Stručni tim uzimajući u obzir kako otac pokazuje roditeljske kompetencije, emocionalnu dostupnost i sposobnost prepoznavanja potreba djeteta, smatra kako otac i dalje treba ostvarivati samostalnu roditeljsku skrb u odnosu na mlt. E., te uzimajući u obzir razvojne potrebe djevojčice, te potrebu osiguravanja njezine emocionalne i fizičke sigurnosti, potrebno je osigurati kontinuirano ostvarivanje osobnih odnosa mlt. E. s majkom u okruženju koje će biti za mlt. dijete stabilno i sigurno, kako bi se stvorili uvjeti za razvoj sigurne privrženosti, u skladu s razvojnim potrebama djeteta. Također mlt. dijete je tijekom posljednjeg posjeta majci prisustvovalo dobno neprimjerenom događaju koji uključuje nasilje, a koji je značajno utjecao na mlt. E. Slijedom svega navedenog, stručni tim predlaže ostvarivanje osobnih odnosa mlt. E. s majkom I. jednom mjesečno na području O. po dolasku majke u O. u trajanju od tri do četiri sata, bez mogućnosti noćenja, na način da će majka preuzeti mlt. dijete na adresi stanovanja oca, te će mlt. dijete po završetku susreta vratiti na adresu oca, a ukoliko postoji mogućnost da majka češće dolazi u O., predlažu ostvarivanje osobnih odnosa s mlt. E. dva puta mjesečno u trajanju tri do četiri sata, bez mogućnosti noćenja, predlažu da majka pravovremeno, a najmanje dva dana unaprijed, obavijestiti oca o terminu dolaska u O. i vremenu preuzimanja mlt. djeteta kao i vremenu povratka djeteta na adresu oca. Nadalje, neovisno o međusobnom odnosu roditelja, oba roditelja su dužna međusobno surađivati u pitanjima koja se odnose na dijete, te pravodobno i potpuno razmjenjivati informacije važne za njegovo zdravlje, odgoj, obrazovanje i cjelokupnu dobrobit.

9.  Posebna skrbnica je podneskom od 20.8.2026. obavijestila sud da je obavila razgovor s mlt. E. T. u prostorijama Centra za posebno skrbništvo, Podružnica O. kako bi ju upoznala sa sudskim postupkom koji se vodi pred Općinskim sudom u Osijeku, …, ulogom posebnog skrbnika te utvrdila njezinu volju i mišljenje. Mlt. E. je na razgovor došla u pratnji bake po ocu. E. sukladno kronološkoj dobi razumije značenje sudskog postupka i upoznata je i razumije posljedice izraženog mišljenja. Upoznata je s pravom kako svoje mišljenje može izraziti i pred sudom, ali kako je to samo pravo, a ne obveza, izjavljuje da na sud ne želi ići te želi da njezino mišljenje bude izraženo putem posebnog skrbnika. Mlt. E. je uglavnom tijekom razgovora napeta, navodi da je posjetila zbog takvih emocija i psihologa jer se zna i inače osjećati nemirno i navodi da bi joj pomoglo donošenje sudske odluke kojom bi se uredili osobni odnosi i kako bi sve točno znala vezano uz svoj život i svakodnevicu. Majku ne viđa, ali se čuju video pozivima i pričaju o svakodnevnim stvarima. Kroz razgovor E. spominje nasilje kojem je svjedočila u kućanstvu majke, a odlazak na cijeli vikend u kućanstvo majke u kojem i nadalje živi sa svojim partnerom kojem su djeca oduzeta, nasilje je bilo između partnera, navodi kao opciju koju nikako ne želi. Misli da se majka sada promijenila, a na upit po čemu to zaključuje kaže zato što je majka tako rekla, ali je i primijetila da tijekom video poziva sa majkom sada više nema napetosti između majke i njezinog partnera, a koje je u par navrata znala prije vidjeti i osjetiti. S ocem pozitivno opisuje njihovu svakodnevicu, opisuje ljetovanje u I., gdje je fotografirala krajolike, što joj je i hobi (prvi puta vidi osmijeh), navodi da imaju podršku bake po ocu, a od bake se po završetku razgovora doznaje da je mlt. E. bila u posjeti tetki u I. U kućanstvu živi sa ocem, a baka im zna doći skuhati, dok svakodnevne kućanske obveze dijeli s ocem, a za oca također navodi da priprema obroke. Mlt. E. navodi da bi majku voljela viđati dva puta mjesečno preko dana i to više od tri četiri sata što je prijedlog Hrvatskog zavoda za socijalni rad, na način da jednom majka dođe u O. i provedu vrijeme preko dana zajedno, a jednom da ju otac odveze u Z. te da dan provedu u Z. izvan majčinog kućanstva. U daljnjem tijeku razgovora kako bi se dijete opustilo razgovor je proveden o tome na koji način provodi ljetne praznike u Č., na što navodi da se druži sa prijateljima u parku preko dana gdje se šale i razgovaraju, igraju igrice. Mlt. E. navodi da je u školi „tako tako, nije baš dobro“, ali na daljnji upit navodi da je vrlo dobar ili odličan učenik, ali ima problem sa matematikom što želi popraviti. S obzirom da je mlt. E. dijete koje je bilo izloženo traumatskom iskustvu razgovor je provela jedan na jedan za što je procijenila da je u takvoj situaciji bolje, manje je stresno za dijete jer se dijete lakše opusti, izražava i dijeli svoje mišljenje. Smatra da je izraženo mišljenje djeteta u njezinom interesu i predlažem sudu izraženo mišljenje uvažiti prilikom donošenja odluke.

10.   Na ročištu održanom 4. rujna 2026. tužitelj navodi da ostaje kod tužbe i tužbenog zahtjeva i suglasan je sa mišljenjem stručnog tima od 7.8.2026. u odnosu na predloženi način i dinamiku osobnih odnosa djeteta s majkom. Ističe da je mlt. E. završila 5. razred OŠ sa vrlo dobrim uspjehom i uskoro će krenuti u 6. razred u Č., trenutno se dobro osjeća i procjena je stručnih osoba da nije potrebno više odlaziti na psihologijske tretmane. Mlt. E. redovito ostvaruje kontakte sa majkom putem video poziva i telefonske kontakte i to putem svog vlastitog mobitela, te uglavnom E. inicira te pozive, dok neposredne kontakte ne ostvaruje sa majkom koja je zadnji puta bila prije više od 2.g.  kada je majka bila u O. na sudu, pa je usput došla na kućnu adresu i provela sa E. nekoliko sati u kući. Navodi da rijetko on komunicira sa majkom djeteta jer majka za to ne pokazuje interes, nego ga kontaktira kada vidi nekakvu bilješku u e-dnevniku, a vezano za mlt. E. Majka i dalje ne doprinosi uzdržavanju mlt. E., a niti bilo što kupuje, nikada joj nije poslala poklon za rođendan iako joj to obeća, a niti poklon za Božić, Uskrs i sl.

11.  Na temelju ocjene svakog dokaza zasebno i svih dokaza zajedno, kao i na temelju rezultata cjelokupnog postupka, a sukladno odredbi članka 8. Zakona o parničnom postupku ("Narodne novine" broj 53/91., 21/92., 111/99., 88/01., 117/03., 88/05., 2/07., 84/08., 123/08., 57/11., 148/11., 25/13., 89/14., 70/19., 80/22, 114/22, 155/23; dalje: ZPP), a u vezi s člankom 346. ObZ-a, odlučeno je kao u izreci presude. 

12.   Naime, pravo je djeteta na ostvarivanje osobnih odnosa s roditeljem s kojim ne živi. Prema članku 9. stavak 3. Konvencije o pravima djeteta to pravo može biti uskraćeno jedino ako je u suprotnosti s dobrobiti djeteta. I u odredbi članka 24. stavak 3. Povelje o temeljnim pravima Europske unije 2010/C 83/02 koja predstavlja sastavni dio pravnog poretka EU svako dijete ima pravo na održavanje redovitog osobnog odnosa i izravni dodir s oba roditelja. Međutim, Konvencija o pravima djeteta koja je dio našeg pravnog poretka  postavila je poseban kriterij za postupanje s djetetom i donošenjem odluke u vezi s njim. Odlučujući je dobrobit i interes djeteta. Dobrobit i interes djeteta je neodređen, ali ipak odrediv pravni pojam koji u svakom pojedinom slučaju zahtijeva da se prepozna neka određena potreba djeteta i da se na najbolji mogući način zadovolji. 

13.  Sud je vodio računa o najboljem interesu djeteta kako to propisuje odredba članka 2. Konvencije o pravima djeteta, u kojoj se navodi da je u svim akcijama koje se odnose na dijete, bilo da ih poduzimaju javne ili privatne ustanove, socijalne skrbi, sudovi, državna uprava ili zakonodavno tijelo, najbolji interes djeteta mora imati prednost. Interes i dobrobit djeteta održava sveukupni, optimalni status djeteta u odnosu na njega samoga i druge subjekte.

14.   Ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanje osobnih odnosa djeteta s drugim roditeljem. 

15.  Odredbom članka 119. stavak 1. ObZ-a propisano je da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, dok je stavkom 2. istog zakonskog članka propisano da roditelj i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuje, te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

16.   Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja.      

17.   Sud je prije svega imao u vidu citiranu odredbu članka 95. ObZ-a, kojom je propisano kako roditelj koji ne stanuje s djetetom ima pravo i dužnost ostvarivati osobne odnose s djetetom, osim ako mu je to zabranjeno ili ograničeno sudskom odlukom, dok je roditelj koji stanuje s djetetom dužan i odgovoran omogućivati i poticati ostvarivanje osobnih odnosa djeteta s drugim roditeljem. U konkretnom slučaju bitno je da roditeljima mlt. E. na prvom mjestu treba biti interes djeteta i da oba roditelja ostanu uključena u djetetov život, imajući u vidu djetetovu dob, emocionalnu zrelost, razvojni stadij, potrebe i želje, te sigurno okruženje kao i spremnost na postizanje dogovora u najboljem interesu djeteta. 

18.   Sukladno članku 12. Konvencije o pravima djeteta, dijete ima pravo na slobodno, bez ičijih utjecaja, izražavanje mišljenje o svim pitanjima koja se na njega odnose. U smislu odredbe iz članka 86. stavak 2. ObZ-a, u svim postupcima u kojima se odlučuje o nekom djetetovom pravu ili interesu dijete ima pravo na prikladan način saznati važne okolnosti slučaja, dobiti savjet i izraziti svoje mišljenje te biti obaviješteno o mogućim posljedicama poštivanja njegova mišljenja. Mišljenje djeteta uzima se u obzir u skladu s njegovom dobi i zrelošću, a u konkretnom slučaju mlt. E., koja je u dobi od 12 godina, izrazila je svoje mišljenje putem posebnog skrbnika, a kako je to propisano člankom 360. stavak 3. ObZ-a.

19.      Stoga, uvažavajući mišljenje psihologa, kao i stručnog tima HZSR, Područni ured O., prijedloge stranaka, izraženog mišljenja mlt. E. putem posebne skrbnice kako je svjedočila nasilju u kućanstvu majke između majke i njezinog partnera, kako odlazak na cijeli vikend u kućanstvo majke u kojem i nadalje živi sa svojim partnerom kojem su djeca oduzeta, nikako ne želi, kako bi majku voljela viđati dva puta mjesečno preko dana i to više od tri četiri sata na način da jednom majka dođe u O. i provedu vrijeme preko dana zajedno, a jednom da ju otac odveze u Z. te da dan provedu u Z. izvan majčinog kućanstva, sud smatra da je u interesu djeteta da i dalje stanuje sa svojim ocem na njegovoj adresi stanovanja, koji pokazuje roditeljske kompetencije, emocionalnu dostupnost i sposobnost prepoznavanja potreba djeteta, te će otac i dalje samostalno ostvarivati roditeljsku skrb nad mlt. djetetom E. T., koja će s majkom ostvarivati osobne odnose jednom mjesečno na području O. po dolasku majke u O. u trajanju od tri do četiri sata, ili i više od toga sukladno želji i mogućnosti djeteta, bez mogućnosti noćenja, na način da će majka preuzeti mlt. dijete na adresi stanovanja oca, te će mlt. dijete po završetku susreta vratiti na adresu oca, a ukoliko majka ima mogućnosti ostvarivat će osobne odnose s mlt. E. dva puta mjesečno u trajanju tri do četiri sata, ili i više od toga sukladno želji i mogućnosti djeteta, bez mogućnosti noćenja, sa preuzimanjem i vraćanjem mlt. djeteta na adresi oca, s tim što je majka dužna pravovremeno, a najmanje dva dana unaprijed obavijestiti oca o terminu dolaska u O. i vremenu preuzimanja mlt. djeteta kao i vremenu povratka djeteta na adresu oca, kao i putem telefona ili video poziva svakog utorka, četvrtka i subote u trajanju od najmanje petnaest minuta između 19:30 i 20:00 sati, pri čemu je sud imao u vidu pravo djeteta na ostvarivanje osobnih odnosa s roditeljem s kojim ne stanuje, kao i pravo i dužnost roditelja, odnosno majke ostvarivati osobne odnose s djetetom s kojim ne stanuje, nastojeći pri tom osigurati u životu maloljetnog djeteta prisutnost i majke, budući je uloga majke u odrastanju djeteta izuzetno bitna za pravilan emocionalan i psihofizički razvoj djeteta, također vodeći se time da se pravo na ostvarivanje i održavanje redovitih međusobnih kontakata između mlt. djeteta i majke, temelji na članku 4. Konvencije o kontaktima s djecom, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi. 

20.  Prema tome, o načinu ostvarivanja osobnih odnosa djeteta s roditeljem s kojim dijete ne stanuje odlučeno je prema stanju u trenutku donošenja te odluke, a koja odluka se donosi za dobrobit i u najboljem interesu za maloljetno dijete, slijedom čega je sud, a uvažavajući sve naprijed navedeno, kao i izraženu želju mlt. E. (sukladno odredbi članka 360. ObZ-a i članku 3. i 12. Konvencije o pravima djeteta) da viđa majku, da se osobni odnosi djeteta s majkom ostvaruju na naprijed opisani način, smatrajući da je to za sada najprimjerenije kako se djetetu ne bi remetila životna struktura i rutina, jer je poželjno da se dinamika ovih osobnih odnosa u budućnosti intenzivira, ali to će ovisiti, o inicijativi i spremnosti majke, a odnos povjerenja moći će biti uspostavljen kroz kontinuitet i dosljednost provođenja osobnih odnosa između majke i djeteta na način određen ovom sudskom odlukom.

21.    Naime,  radi ostvarenja što boljih i kvalitetnijih kontakata djeteta s majkom očekuje se da se majka pridržava sudske odluke, a očekuje se i da tužitelj, kao otac, doprinese da se osobni odnosi i druženje majke s djetetom što kvalitetnije realiziraju, te se apelira na oca a djevojčicu ne izlaže dijete informacijama o majci koje nisu u skladu s njezinom dobi. 
22.   Kako se u ovom postupku odlučuje o ostvarivanju osobnih odnosa mlt. E. s ocem, valja ukazati i na odredbu članka 417. ObZ-a, u kojoj između ostalog je propisano upozorenje roditeljima o pravnim posljedicama nepoštivanja obveze omogućavanja ostvarivanja osobnih odnosa djeteta s drugim roditeljem i to mogućnost izricanja novčane kazne u iznosu do 3980,00 eura, mogućnost izricanja zatvorske kazne od jednog dana do šest mjeseci, te mogućnost promjene odluke s kojim će roditeljem dijete stanovati.

23.  Slijedom iznijetoga, sud je izmijenio ranije sudsku nagodbu sklopljenu u predmetu Općinskog suda u Osijeku, broj  … od ... u dijelu koji se odnosi na ostvarivanje osobnih odnosa mlt. E. sa majkom, pri tom uvažavajući mišljenje stručnog tima Područnog ureda O. i D., prijedloge stranaka, kao izraženo mišljenje mlt. djeteta putem posebne skrbnice, vodeći računa prvenstveno o najboljem interesu mlt. djeteta, a kako je to odlučeno pod točkom I. izreke presude.

24.   Napominje se kako će moguće zbog promijenjenih životnih okolnosti postojati potreba da se roditelji dogovaraju o drugačijem načinu i vremenu održavanja osobnih odnosa djeteta i roditelja, te da se sve životne situacije ne mogu obuhvatiti sudskom odlukom, a pri tome roditelji moraju voditi računa o dobrobiti svog djeteta koje ima pravo uživati skrb i jednog i drugog roditelja, te da sud minimalno intervenira u odnose roditelja i djeteta kada je to nužno, te da su sve bitne stvari za dijete roditelji dužni rješavati sporazumno (članak 6. ObZ-a).

25.   U odnosu na parnične troškove sud je sukladno odredbi članka 366. Obiteljskog zakona, a koja propisuje da o troškovima postupka u statusnim stvarima sud odlučuje slobodno vodeći računa o okolnostima slučaja i ishodu postupka, odlučio da svaka stranka snosi svoje parnične troškove, budući se ovaj postupak vodio u interesu mlt. djeteta i stranaka.

26.     Slijedom izloženog odlučeno je kao u izreci presude. 

U Osijeku, 15. listopada 2026.                                           
                                                                                                    Sutkinja 
                    Jadranka Oroz









UPUTA O PRAVNOM LIJEKU: 

Protiv ove presude nezadovoljna stranka ima pravo žalbe u roku 15 dana od dana objave iste.
Žalba se podnosi pisanim putem u tri istovjetna primjerka, putem ovoga suda na rješavanje nadležnom Županijskom sudu.


DOSTAVITI: 
1. Pun. tužitelja
2. Tuženici
3. D. V., posebnoj skrbnici
· nakon pravomoćnosti - 
4. HZSR, PU O.
5.       HZSR, PU D.

